KIRJALLINEN KYSYMYS E-2181/03

esittäjä(t): Olivier Dupuis (NI) komissiolle

(30. kesäkuuta 2003)

Aihe: Internet-toisinajattelija Zuhair Yahyauin kolmaskymmenesviides päivä nälkälakossa

Zuhair Yahyaui, joka on ollut vangittuna 4. kesäkuuta 2002 lähtien, on ollut 35 päivää nälkälakossa. Hän piti yllä Internet-sivustoa TUNeZINE, joka välitti tietoja oikeusvaltion asemasta ja kansalaisvapauksista Tunisiassa, ja hän kärsii tällä hetkellä 2 vuoden vankeustuomiota. Hänet tuomittiin 20. kesäkuuta 2002 ensimmäisessä oikeusasteessa ja 10. heinäkuuta vetoomustuomioistuimessa väärien tietojen levittämisestä oikeudenkäynnissä, jota monet tunisialaiset ja kansainväliset järjestöt voimakkaasti arvostelivat. Yhdistyneiden kansakuntien mielivaltaisia vangitsemisia käsittelevään työryhmään otettiin yhteyttä hänen tapauksensa johdosta 27. elokuuta 2002. Vastustaakseen rangaistusta, jonka hän katsoo rikkovan ilmaisuvapautta, Yahyaui on ollut useita kertoja nälkälakossa. Nyt on meneillään uuden nälkälakon 35. päivä. Huolestuttavaksi muuttuneesta terveydentilastaan huolimatta Yahyaui joutuu edelleen oleskelemaan ylikansoitetussa sellissä erityisen alentavissa oloissa. Yahyauin ranskalainen morsian Sophie Pikarec käännytettiin 4. kesäkuuta hänen saapuessaan Karthagon lentokentälle, eikä hän saanut tavata Yahyauita.

Seuraako komissio Yahyauin tilanteen kehittymistä? Mitä aloitteita komissio on toteuttanut saadakseen Tunisian viranomaiset takaamaan viipymättä, että Yahyauita pidetään vangittuna siedettävissä oloissa ja että hän saa asianmukaista hoitoa? Mitä komissio aikoo tehdä hänen vapauttamisekseen odotettaessa uutta oikeusprosessia, joka järjestetään tunnustettujen kansainvälisten normien mukaisesti?

Mitä aloitteita komissio on toteuttanut tai aikoo toteuttaa saadakseen Tunisian viranomaiset kunnioittamaan kansalaisten oikeuksiin liittyviä kansainvälisiä periaatteita ja erityisesti Yhdistyneiden kansakuntien yleiskokouksen 9. joulukuuta 1998 antaman ihmisoikeuksien puolustajia koskevan päätöslauselman määräyksiä? Tämä koskee erityisesti sen 6 artiklan b ja c kohtaa, joissa määrätään, että ihmisoikeuksia koskevien kansainvälisten säädösten ja muiden sovellettavien säädösten mukaan kaikilla on oikeus yksinään ja yhdessä muiden kanssa julkistaa, välittää tai levittää vapaasti ajatuksia, tietoja tai näkemyksiä kaikista ihmisoikeuksista ja perusvapauksista sekä oikeus tutkia, käsitellä ja arvioida, miten kaikkia ihmisoikeuksia ja kaikkia perusvapauksia kunnioitetaan niin lainsäädännössä kuin käytännössäkin, ja tällä tavoin ja muilla tavoin kiinnittää yleisön huomio tähän kysymykseen.

Christopher Pattenin komission puolesta antama vastaus

(24. heinäkuuta 2003)

Komissio seuraa tarkkaavaisesti Zouhair Yahiaouin tilanteen kehittymistä sekä komission Tunisin lähetystön kautta että pitämällä yhteyttä eri ihmisoikeusjärjestöihin.

Komissio on useaan otteeseen esittänyt Tunisian viranomaisille huolensa Zouhair Yahiaouin ja muiden vastaavassa tilanteessa olevien henkilöiden kohtalosta. EYTunisia-assosiaationeuvoston 29. syyskuuta 2003 pidettävä kokous on seuraava tilaisuus, jossa Tunisian sananvapauden edellytyksistä voidaan keskustella.

Lisäksi todettakoon, että MEDA-ohjelman kautta komissio toimii aktiivisesti Tunisian oikeusjärjestelmän nykyaikaistamiseksi ja sen riippumattomuuden lisäämiseksi.

Komissio on myös antanut tiedonannon Välimeren alueen kumppanimaiden kanssa toteutettavien, ihmisoikeuksiin ja demokratiakehitykseen liittyvien EU:n toimien lujittaminen edistääkseen ihmisoikeuksia Välimeren alueella. Tiedonannossa komissio kehottaa kumppaneitaan laatimaan konkreettisia toimintasuunnitelmia tällä alalla.